R: Prețul este stabilit de către proprietari, pe baza unor criterii (amplasare, panta, vegetație, locație, etc). Este posibil ca terenul care are prețul mai mic să aibă o pantă mai mare sau o formă neregulată, sau un grup de vegetație pe el, dar la fel de bine, este posibil ca cea cu pret mai mare sa ofere o amplasare mai buna sau o priveliste deosebita. Nu este nimic în neregulă cu parcelele însă, dacă stați sa va ganditi prin comparatie, ca un Mercedes și un Logan sunt ambele mașini … deși îndeplinesc exact aceeași funcție (duc oamenii din punctul A în punctul B) au prețuri diferite. La fel de corecta este situația în care proprietarul A decide ca parcela lui este una buna și vrea X euro pe ea iar proprietarul vecin B, care are exact parcela de langa crede că terenul este unul mai mult decat excelent și vrea sa primeasca de doua ori suma X pe metru pătrat. Și ar mai fi o posibila explicatie. Să presupunem că avem un lot de teren dintr-un proiect. Parcela e în acte „teren de construcții intravilan” (curți construcții), este în PUZ, are cadastrul făcut și totul e în regulă. Însă, iese din rândul suratelor ei, parcelele „obișnuite” sau are, cum ar zice englezii un „issue” – de exemplu nu e aproximativ dreptunghiulară, ci are 6 colțuri, ori accesul la drum nu e pe x metri (cum scrie la lege) ci pe x metri minus 5 centimetri (că așa a ieșit la din programul celor de la oficiul de cadastru) … sau poate e un „cul de sac” – adică e chiar ultima parcelă la capătul unui drum de x metri, cu lățime de y metri ori chiar o parcelă cu front la mai multe drumuri (unde în schița cadastrală parcela trebuie să fie figurată cu colțuri – că așa zice programul pe calculatorul celor de la cadastru, iar în PUZ trebuie să apară rotunjită – că așa zice comisia de la Consiliul Județean, cea care aprobă PUZ-urile), etc. sau poate are ca limita de proprietate o pădure, un drum național sau un iaz. Deci, avem o parcelă care are ceva ieșit din comun, cu potențiale surse de disconfort pe termen lung pentru un cumpărător (de cele mai multe ori apărute din excesul de birocrație și de reguli care nu se „pupă” una cu cealaltă în minunata țară în care trăim). Noi, ca vânzători ai acestor terenuri am remarcat faptul că parcela e una deosebită și bănuim că un client care o cumpără va avea de alocat poate mai mult timp sau bani (pe termen lung) și de aceea am decis să o facem mai ieftină. Până la urmă bănuim că un client va plăti aceeași bani pentru a construi, doar ca nu acum și nu nouă – la alții și mai târziu. Un exemplu foarte clar este dat de terenurile netratate urbanistic sau care apar ca zona verde în PUZ. Acolo (ultima data când am vorbit noi cu un arhitect) legea cere să se facă un Plan de Urbanism de Detaliu (PUD) sau chiar un PUZ nou (la parcele mai mari sau mai multe) în care, paralel cu obținerea autorizației de construire se mai cer în plus câteva avize. Este clar că un client care cumpără o asemenea parcelă va plăti către arhitect și către emitenții de autorizație (Sanepid, Pompieri, SEGA, etc) mai mulți bani decât un client care a luat o parcelă unde totul e „crystal clear” și va avea de înfruntat mai multe probleme … motiv pentru care aceste parcele sunt mult mai ieftine la noi (se compensează timpul pierdut, stresul și sumele în plus pe care și le asumă clientul la momentul la care chiar va construi pe o asemenea parcelă). Pentru că nu vrem să fim acuzați de nimeni peste 5-10-15 ani, preferăm să ne avertizăm de acum clienții, să le arătăm posibilele riscuri (așa cum avem și noi informațiile acum) și să oferim aceste terenuri cu un discount atractiv. De acum riscul (și câștigul aferent) e al clientului, iar noi suntem cu conștiința curată, că nu am „păcălit” pe nimeni. Firește că și legile se pot (și SIGUR) se vor schimba. Ceea ce e azi 100% OK poate fi o problemă peste un an, doi sau zece și ceea ce e imposibil azi e perfect natural și normal mâine sau la anu’ … dar asta e o altă discuție.